Objavte úžasný svet slovenských a českých ekníh s aplikáciou

Knihy v slovenčine a češtine

Copyright epub version © 2012 iAdverti

All rights reserved.

Copyright © 2012 by Loral Langemeier

V roku 2012 vydalo vydavateľstvo The Vision s.r.o., Madunice. www.thevision.sk

Preklad: Soňa Bučková

Jazyková korektúra: Aedit, s.r.o., www.aedit.cz

Dizajn obálky: Graphicsoul s.r.o., www.graphicsoul.sk

Všetky práva vyhradené. Žiadna časť tejto knihy nesmie byť reprodukovaná mechanickým, fotografickým či elektronickým spôsobom, ani vo forme fonografickej nahrávky. Nemôže byť uložená v systéme rešerší, prenášaná alebo iným spôsobom kopírovaná na verejné alebo súkromné použitie, s výnimkou ,,čestného použitia“ v podobe stručnej citácie včlenenej do článkov a recenzií, bez predošlého písomného súhlasu vydavateľa.

No part of this book may be reproduced in any form or by any electronic or mechanical means including information storage and retrieval systems, without permission in writing from the author. The only exception is by a reviewer, who may quote short excerpts in a review.

Všetky práva vyhradené. Žiadna časť tejto publikácie nemôže byť reprodukovaná, uložená vo vyhľadávacom systéme alebo rozširovaná žiadnym spôsobom a v žiadnej forme bez predchádzajúceho súhlasu vydavateľa.

www.iadverti.com

ISBN: 978-80-89632-01-5

Vytvorenie elektronickej verzie Dibuk, s. r. o., 2015

Chvála Áno! Energii

„Áno! Energia pomáha ľuďom preniknúť do toho, čo je od narodenia pre nás dostupné – produktívna, pozitívna energia, ktorá nás poháňa k životu zasvätenému cieľu a radosti. Loral v žiadnom prípade neprestala veriť v ľudského ducha a možnosti. Naopak, rozhodla sa odovzdať perspektívu a nástroje práve v čase, keď sú najviac potrebné! Táto pôsobivá kniha čitateľom zaručene prinesie osoh.“

– Stedman Graham, najlepšie sa predávajúci autor a výkonný riaditeľ S. Graham & Associates

„Áno! Energia je vskutku inšpirujúca. Táto kniha vám pomôže využiť všetky vaše schopnosti pre dosiahnutie úspechu. Naučí vás, ako žiť vo svete, kde Áno! je odpoveďou, ktorá vyhráva. Loral Langemeier to opäť dokázala s ďalšou knihou, ktorú môžem len vrelo odporúčať.“

– Joseph Grenny, najlepšie sa predávajúci autor a spoluzakladateľ VitalSmarts

„Ak chcete plán na odstránenie neistoty a frustrácie z vášho života a chcete ich nahradiť ohromnou sebadôverou a neobmedzeným úspechom, potom si potrebujete prečítať Loralinu knihu Áno! Energia. Potrebné nástroje už máte. Loral vám ukáže, ako ich používať.“

– Tom Mower, Sr., predseda a spoluzakladateľ Sisel International

„Áno! Energia nahradí ‚Nie energiu‘, na ktorú sme boli naprogramovaní ako bábätká. Tá spôsobuje, že 97 percent našej populácie sa zasekne v živote. Loral v tomto bode dosiahla obrovský prelom… a vy ho dosiahnete tiež, ak budete konať presne podľa jej inštrukcií. Milujem to. Je to veľmi účinná koncepcia, ktorá vás oslobodí… Áno! Oslobodí vás.“

– Bob Proctor, najlepšie sa predávajúci autor

„Áno! Energia od Loral Langemeier je volanie do akcie. Prinúti vás hovoriť Áno! a uspieť. Vrelo odporúčam túto knihu každému, kto chce dosiahnuť vo svojom živote pozitívnu zmenu a napredovanie.“

– Gay Hendricks, Ph.D., najlepšie sa predávajúci autor a zakladateľ The Hendricks Institute

„Bez podstupovania rizík, bez toho, aby sme žili život naplno, riskujeme všetko! Teraz povedzte Áno!, potom vymyslite, ako. Loral s vami zdieľa svoju filozofiu prostredníctvom rovnice pre naladenie správnej energie v správnom čase a na dosiahnutie správnych rozhodnutí.“

– Sharon Lechter, spoluautorka Three Feet from Gold a Rich Dad, Poor Dad

„Áno! Energia od mojej dobrej priateľky a expertky na financie Loral Langemeier je aktuálny a kompletný návod, ako sa dostať od nesprávnych druhov konverzácií k tým správnym, aby ste sa zbavili svojej frustrácie a začali žiť život v neustálej akcii! Dáva vám svoju rovnicu pre napredovanie a získanie tej správnej energie v správnom čase, na dosiahnutie správnych rozhodnutí. Túto knihu si musíte kúpiť!“

– Lisa Nichols, najlepšie sa predávajúca autorka a „Odborníčka na prekonávanie prekážok“

List od Loral

Všimli ste si niekedy, že existujú ľudia, ktorí majú jednoducho niečo v sebe? Ja a moja najlepšia kamarátka Diana voláme to niečo dar. „On má dar,“ konštatuje Diana. Títo ľudia nepochybujú, sú si istí a napredujú s ľahkosťou, pôvabom, plní energie a optimizmu. Ich dar je mocný, neohraničený priestorom ani časom. Ak sa aj vám podarí ho uchopiť, je to nákazlivé.

Aj vy môžete patriť k týmto ľuďom. Aj vy môžete uchopiť to niečo – pretože to už máte. Je to vo vás. Je to taká malá zakrpatená sila, ktorá potrebuje len to, aby ste ju prebudili. Ak ju raz objavíte, môžete prežiť celý svoj život v hojnosti, plní optimizmu a energie.

Ale čo to presne je?

Tento dar, to niečo je Áno! Energia. Našla som vzorec, nematematickú rovnicu, ktorá vám môže pomôcť spraviť Áno! Energiu súčasťou vášho života. O tom je táto kniha: je to cesta k rovnici energie, ktorá vám pomôže spoznať každý jej prvok, aby ste mohli mať toľko Áno! Energie, koľko potrebujete pre naplnenie svojich cieľov a snov, a aby ste robili menej a mali viac.

Som mentorkou a motivačnou spíkerkou. Riadim globálny biznis zameraný na organizovanie podnikateľskej činnosti a budovanie majetku. Mojou úlohou je chodiť po svete a vytvárať podporné, povzbudzujúce a vplyvné spoločnosti, ktoré pôsobia ako podnikateľské mikroekonomiky. Môj biznis, moje spoločnosti, moji priatelia a rodina žijú podľa myšlienky, že keď sa budete riadiť a keď budete konať podľa

Áno! Energie, tak sa stanete optimistickejšími a budete schopní ľahšie vyriešiť problémy – budete schopní robiť menej, ale mať viac, a tak žiť život, po ktorom túžite.

Naším mottom je: Teraz povedz áno, potom vymysli ako. Pod pojmom potom vymysli ako máme na mysli hľadanie riešení, ktoré pramenia z vyššej sily. Tiež pod týmto pojmom myslíme zoskupenie okolo seba takých ľudí, ktorí vedia ako a čo robiť, aby ste dosiahli svoje ciele aj vtedy, keď si neviete rady. Je to posvätná postupnosť, ktorá začína vyššou silou, ktorá má podporu v spoločnosti a ktorá nám pomáha napredovať smerom k riešeniu.

Príliš mnoho ľudí pracuje priveľa za príliš málo peňazí. Stále veria, že riešením je usilovne a veľa pracovať; a tak sa namáhajú a predsa sa nikam nedostanú. Ak sa chopíte optimizmu a energie, ktorá pramení vo vyššej sile, ak máte okolo seba dobrých ľudí a ich podporu, ak teda máte Áno! Energiu, v tom prípade dokážete presný opak – robiť menej a mať viac.

Samozrejme, že sa teraz začnete pýtať:

• Kde je to?

• Ako to získam?

• Čo mám robiť?

Áno! Energia nie je žiadnou teoretickou koncepciou. Je to osvedčený proces, ktorý je koncipovaný v posvätnej sekvencii nazývanej rovnica energie. Nehovorím o matematickej rovnici, ani o žiadnom „slede operácií“, hoci je postupom času veľa týchto krokov vnímaných ako vzájomne zhodné. Je to pamäťový plán znakov, ktoré je ľahké nasledovať. Je to rovnica či vzorec, ktorý vás zoberie z bodu A do bodu B, odkiaľ ste vás vezme tam, kde chcete byť, a to jednoducho a rýchlo. Vždy bude existovať dlhoročný boj medzi naším časom (udalosti sa dejú tak, ako dúfame) a Božím časom (udalosti sa dejú tak, ako sa naozaj dejú), no táto rovnica nám umožňuje rýchlo preklenúť priepasť medzi tým, kde sme a kde chceme byť. O tri týždne, o rok, o päť rokov alebo po zvyšok nášho života, môžeme sa jednoducho dostať tam, kde si prajeme byť, a to s minimálnym úsilím (robiť menej) a s oveľa väčšou produktivitou (mať viac), než ste si kedy vedeli predstaviť.

Ak si uvedomujete, ak disponujete energiou poznania, potom viete, že viete. Vtedy máte priamy prístup k stálemu riešeniu. Život má odpovede, ktoré potrebujete. Ak raz viete, ako správne postupovať – ako sa napojiť na vibráciu, ktorá pramení vo vyššej sile a počuť, čo vám osobne a priamo hovorí – môžete sa pohnúť vpred a ísť životom s optimizmom, istotou a nadšením.

Je to zábava, však? Ha! A to sme ešte len začali. Ak to všetko správne uchopíte, skutočne porozumiete, zapáči sa vám jednoduchosť toho celého.

Rovnica energie vám pomôže doma, v práci a dokonca v každej oblasti vášho života. Zistíte – nezáležiac od toho, čo robíte alebo aký máte problém či cieľ – že sa dokážete napojiť na svoju Áno! Energiu, ktorá vám pomôže robiť menej a mať viac. Menej pracovať, robiť menej toho, v čom nie ste dobrí, menej strácať čas, menej sa znepokojovať, robiť menej tých nepríjemných a „zlých“ vecí vo vašom živote. Budete schopní zarobiť viac peňazí, mať viac času, byť šťastnejšími a rozdávať viac lásky a dobra svojmu okoliu.

Vždy som bola duchovne orientovaná, a to ma napĺňalo extrémnym optimizmom a energiou. Keď som mala problém, použila som tento vzorec – obrátila som sa na Boha, našla som si tím ľudí, ktorý ma podržal a postupne sme dospeli k správnemu riešeniu. I keď som dostala zopár veľkých kopancov, ktoré ešte bližšie popíšem, napokon som sa opäť dostala k prvotnému impulzu použiť svoju Áno! Energiu. Dokonca aj počas môjho najhoršieho obdobia, keď som bola na dne – nikto sa so mnou nerozprával, bola som odstrčená ľuďmi a negatívnou energiou – aj v týchto ťažkých časoch som sa zameriavala na riešenie. Zahĺbila som sa do rovnice energie a čoskoro som bola opäť na vrchole, plná istoty a optimizmu.

∞

Na jeseň roku 2009 som pôsobila v súkromnej výskumnej skupine – „think tanku“ – spolu s ďalšími odborníkmi z mojej oblasti. Jedným z členov tejto skupiny bol aj Reid Tracy, predseda a výkonný riaditeľ vydavateľstva Hay House. Sedeli sme vedľa seba a on prejavil veľké uznanie práci, ktorú vykonávam so svojimi klientmi a v rámci spoločnosti. Podelil sa so mnou o to, aké skvelé je vydavateľstvo Hay House, a to vďaka všetkým podujatiam, ktoré organizuje, vystupovaniu v rádiu a na internete, ale aj vzájomnej interakcii autorov a čitateľov.

Neváhala som ani chvíľu, aby som mu povedala: „Chcem písať pre Hay House“. Hoci moje doterajšie knihy sú v kníhkupectvách na finančných poličkách, Reid povzbudivo prikývol a povedal mi, že ak sa raz rozhodnem, že sa chcem podeliť so svojím príbehom zo zákulisia ženy, ktorá riadi multimiliónový globálny podnik, vtedy túto knihu vydá.

V tom čase sa prehlbovala hospodárska recesia, ktorej dôsledky ťažko dopadali na ľudí. Ja a moja spoločnosť sme však rýchlo a úspešne napredovali. Postupom času som si všimla, že stále viac a viac ľudí sa ma pýta, ako je možné, že dosahujeme taký úspech napriek všetkým prekážkam, ktoré nám táto doba kladie pod nohy. Rok po našom stretnutí s Reidom sme usúdili, že nastal ten správny čas podeliť sa s mojím príbehom aj s ostatnými ľuďmi.

Táto kniha je pre mňa veľmi osobná. Je inšpirovaná mnohými ľuďmi, ktorí prišli na samé dno a našli cestu hore, a ktorí našli spôsob, ako sa vymaniť zo zlých situácií. Rozhodla som sa preto napísať knihu, v ktorej sa s vami budem deliť o dobré, zlé, ale aj o nepríjemné skúsenosti. Veľmi nepríjemné a škaredé obdobie bolo to, keď som zvažovala hodnoty, keď som hľadala odpoveď na základnú otázku – kto som, keď som vpustila zlú energiu do svojho života. Našťastie som sa vzchopila a dostala som sa z tohto blata. Na týchto stranách vám odkryjem prostriedky, ktoré som sama použila, aby som sa v minulosti motivovala, aby som premenila prekážky a komplikácie na Áno! Energiu.

Ak ste zišli na zlý chodník, ak ste stratili samého alebo samu seba, ak si prehodnocujete svoje hodnoty, ak sa snažíte nájsť v sebe stratenú dušu, tak ste to práve vy, ktorí sa potrebujú napojiť na posvätnú postupnosť a nájsť riešenie. Ak je táto ekonomika pre vás neznesiteľná a cítite sa emocionálne a duchovne zranení, potrebujete zapojiť rovnicu energie. Ak sa ju snažíte prekonať, no oberá vás to o všetko, a pritom viete, že váš život môže mať viac pokoja, láskavosti a jasu, potom musíte v sebe nájsť Áno! Energiu!

Po prečítaní tejto knihy, prosím, navštívte stránku veoutloud.com a dajte mi vedieť, čo si o nej myslíte. Chcem vedieť, ako ste objavili vnútornú silu a ako ste sa nechali viesť extrémnou energiou a optimizmom. Bola by som rada, ak by ste mi napísali svoj príbeh, popísali vašu cestu. Odpoveďou na život, ktorý ste vždy chceli mať a žiť – robiť menej a mať viac – je rovnica Áno! Energie. Tak poďte na to!

– Loral Langemeier

Lake Tahoe, Nevada

ÚVOD

Počas podujatia, na ktorom sa zúčastnilo niekoľko stoviek ľudí asi vo veku 70 rokov, som dostala otázku, prečo som zišla z cesty a tĺkla som tak hlasným a veľmi zvláštnym, pre niekoho svojráznym, spôsobom do bubna. Pod bubnovaním mysleli to, keď:

Žijete veľmi zaneprázdneným a rušným životom, ale bez produktivity. Robíte priveľa za veľmi malý výnos.

Veľký a potenciálny talent je vo vás neobjavený a je málo využívaný. Je opäť čas na to, aby ste snívali – inovovali, vytvárali, rozširovali – a tak vytvorili pokoj, láskavosť a jas.

Táto konkrétna skupinka ľudí si pamätá ľahšie časy. Títo ľudia spomínali na to, keď vstupné úsilie malo jasný a priamy výstup. Staršia generácia považovala schopnosť a zodpovednosť za obdivuhodné a skvelé vlastnosti. Títo ľudia túžia po tej dobe, v ktorej podnikatelia tvorili ekonomiku. Staršia generácia si pamätá obdobie, v ktorom mali dostatok času, zarobili dostatok peňazí a mohli sa tešiť z rodiny, priateľov, pohodlného života a skvelých momentov.

Toto všetko je opäť dostupné. To je ten dôvod, prečo som bila do bubna.

Veľmi veľa ľudí má nevhodné správanie, zlý spôsob života, čo je aj príčinou nášho trápenia. Tam, kde má byť nádej a vzrušenie, je frustrácia a strach. Je potrebná mierna zmena, obrátenie vedomia a konania, ktoré môžu tieto okruhy premeniť na blahobyt, hojnosť a napl-nenie.

Stále sa nám podsúvajú vonkajšie škodlivé správy, a keďže si nevyžadujú žiadnu energiu a schopnosť na to, aby sa stali bezvýznamnými a malichernými, dobre sa predávajú tým ľuďom, ktorí nechcú nič robiť a ani sa nechcú nikým významným stať.

Nebojte sa, nie ste vyššie uvedený prípad, keďže ste chytili túto knižku. Vzali ste si ju, lebo viete, že máte v sebe (a chcete v sebe naďalej živiť) Áno! Energiu – robiť menej a mať viac. A nie ste sami. Veľa ľudí chce od života viac. Ľudia chcú svoju kávu, chcú zábavné hračky, chcú sa cítiť skvelo, chcú pracovať menej, dosiahnuť v živote viac. Hurá za nich! Búcham do bubna aj za nich, aj za vás, aby ste povedali „ÁNO!“ namiesto „nie.“

Vo svojom živote máte na výber – buď sa budete báť a krčiť v kúte, alebo budete žiť expanzívny život Áno! Energie, v ktorom sa vaše sny stanú skutočnosťou. Môžete snívať a tvoriť zároveň.

Buď si vyberiete energiu odmietania a straty, alebo si zvolíte konanie a budovanie, rozpínanie a vytváranie. Iba vy si môžete vybrať konanie a tvorenie.

Môžete si zvoliť popieranie svojich vrodených cností alebo využiť svoje zručnosti – svoje enormné a nevyužité dary – na to, aby ste si zabezpečili bohatstvo a rozširovali svoje príležitosti. Nezabúdajte, že vy si vyberáte, či využijete svoje dary a či budete žiť v blahobyte.

Taktiež ste to len a len vy, kto si môže zvoliť cestu defenzívy alebo ofenzívy, cestu nasledovania alebo vedenia. Môžete sa rozhodnúť pre víťazstvo, vodcovstvo a vízie, ktoré vidia príležitosti.

Ak neberieme na seba žiadne riziká, riskujeme všetko

Spýtala som sa svojho kolegu a spoluautora v oblasti finančného vzdelávania, prečo učí o sporení a plánovaní pohľadávok a neučí skôr o budovaní majetku. Povedala som mu: „Ty vieš, čo je správny spôsob“. „Viem, Loral,“ povedal, „ale to sa zle predáva. Ľudia to aj tak nebudú robiť. Pripravuješ ich na to, aby sa snažili. Ľudia neradi riskujú. Nedokážu viac zvládnuť. Majú radi istotu a pohodlie.“

„Ale táto ľahšia cesta je na konci ťažšia.“

„Väčšina ľudí sa tak ďaleko nedíva,“ povedal. „Toto je dôvod, prečo predávam koncepciu, ktorú môžu používať teraz.“

„Aj ja predávam to, čo môžu ľudia robiť už dnes,“ povedala som mu. „Rozdiel je v tom, že ľuďom viac verím, verím v ich schopnosť viesť svoj život.“

„Ha!“ vysmial ma. „Takto to robia bohatí a vzdelaní ľudia.“

„Presne tak,“ odpovedala som mu. „Ale každý človek to presne takto môže robiť. Nie je to žiadny nový spôsob života, je to presne to, čo bohatí ľudia dávno vedia a aj tak robia.“

„Prečo tak teda nerobí každý?“

„Pretože im nikto doteraz nepovedal, ako to majú robiť,“ reagovala som na jeho otázku. „Mnohí dokonca o takom čosi ešte zatiaľ ani nepočuli. Nevedia o tejto možnosti. Je to tajomstvo, ktoré bolo určené iba pre hŕstku ľudí.“

„Predávam knihy, ktoré ľudia čítajú a potom ich odložia na nočný stolík, Loral,“ povedal môj známy. „Vieš, také ľahko čitateľné knihy. Ak by si aj vedela, ako motivovať ľudí, aj tak to nebudú robiť.“

„Nuž, veľmi verím v ľudskú odvahu a dušu,“ povedala som mu. Potľapkal ma po pleci a odišiel.

Tento dialóg sme viedli v miestnosti, kde bolo niekoľko stoviek starších ľudí.

„Prečo sme neboli takí vynaliezaví?“ spýtal sa ma jeden z nich.

„Moje deti majú ťažší život než sme mali my,“ povedal ďalší. „Ich časový plán je plný, len veľmi zriedka sú so svojimi manželmi a manželkami, usilovne pracujú a aj tak im to finančne nevychádza.“

Ďalší sa postavil. „A to je ten problém. Mal som pohodlný život, vybudoval som spoločnosť a považoval som sa za bohatého. Ale žiaľ, moje deti sú finanční analfabeti. Ak by som im dal moju spoločnosť, tak by jednoducho zbankrotovala. Viem, je to moja chyba – mal som ich naučiť ako rozvíjať bohatstvo, ktoré sme mali – ale nezdalo sa mi, že ich to zaujíma.“

„A sú múdri, však?“ spýtala som sa. „A zruční?“

„Veľmi,“ odpovedal mi s povzdychom. „Ale žijeme v dobe, v ktorej každý chce stálu prácu, príjem, dôchodok, sociálne zabezpečenie a nech niekto iný riskuje.“

„Ak nebudeme riskovať nič, ak nevyužijeme naplno svoj potenciál, tak riskujeme všetko,“ povedala som.

Miestnosť sa rozveselila. Oni sú z inej doby než sme my. Z doby, v ktorej šli za svojím cieľom, doby, ktorej heslo bolo „Kto, keď nie my?“

Oni to vedia. Jeden z nich sa postavil a vraví: „Ďakujem, že si mi to pripomenula, Loral.“

∞

USA a podobné krajiny prosperujú. To však nevyhnutne neznamená, že ľudia žijúci v týchto krajinách sú energickí, pozitívne naladení a že žijú v dobrých podmienkach. Aj tu si môžeme vybrať. Môžeme upadnúť do lenivého stavu mysle a potláčať svoje ciele a vízie, alebo sa môžeme chopiť výzvy a spraviť mocné krajiny ešte mocnejšími.

Hovoriac o USA – mojej domovine, žijeme v tom najlepšom čase pre rozvíjanie a budovanie majetku. Podľa štatistík skupuje pozemky v Arizone viac ľudí z iných krajín než samotní Američania. Je to ako výpredaj, kde Američania dovoľujú iným, aby im vzali ich majetok. Práve v tomto čase po recesii a kríze, keď je dolár najsilnejší a sú aj najväčšie možnosti, príliš veľa Američanov šetrí, uspokojí sa s málom a tvrdí „nie, teraz ešte nie.“

Toto je presne dôvod, prečo bijem tak hlasno na bubon. Odovzdávam vám odkaz, ktorý ide ruka v ruke s tvrdením „buď zodpovedný a zdolaj riziko“. Tento odkaz ponúka oveľa viac, pretože hovorí o tom, že každý človek by mal v sebe mať extrémny optimizmus, aby zostal pozitívne naladený aj napriek frustráciám a mal by mať obrovskú energiu, ktorá mu umožní dosiahnuť čokoľvek chce. Je to predovšetkým o tom, aby človek povedal hneď teraz „Áno!“ rovnici energie.

Extrémny optimizmus a energia – ∞EOE∞

Ak narazíte na prekážku či máte nejaký problém, potrebujete daný problém preskúmať. Až potom si uvedomíte, že tento problém sa k vám dostal, aby zaujal vašu pozornosť. Prekážka či problém na vás „vykríknu“, hneď ako sa pohrúžite do ich nesprávneho riešenia. Potrebujete postrčiť, spoľahnúť sa pri riešení na vyššiu silu, a potom si jednoducho uvedomíte, že skutočne existuje lepšia odpoveď na váš problém či prekážku. Potom sami zhodnotíte, že vyššia energia vám pomáha a napĺňa vás aj váš tím.

Dobrý tím je veľmi dôležitý pre pozitívny, pokojný a jasný prístup k životu. Pod pojmom „tím“ myslím obklopiť sa správnymi ľuďmi – takými, ktorí vás budú napĺňať energiou a optimizmom. Môžem toho v živote dosiahnuť veľa, rozširovať si svoje obzory, a to najmä vďaka skvelému tímu ľudí, ktorí sú v určitých veciach oveľa šikovnejší než som ja. Nebudem strácať čas tým, že sa budem stoj čo stoj snažiť robiť veci, ktoré mi nejdú. V žiadnom prípade by som sa nesnažila hodiny a hodiny pracovať na web stránke alebo robiť si účtovníctvo, keď viem, že mi to nejde. Čas, ktorý by som mrhala presviedčaním samej seba, že to dokážem, radšej investujem do svojich detí. Pretože ak máte správny tím ľudí, nemusíte sa snažiť premáhať robiť to, čo neviete a jednoducho vám to nejde. Vôbec to nie je potrebné.

Ak sa príliš snažím usilovne a tvrdo pracovať, robím chyby. Väčšinou si môj tím vie poradiť lepšie než ja, pretože ja sama nie som tak zručná ako sú ľudia v ňom. Keď sa im snažím vyrovnať, je to skutočne ťažké, pracujem dosť pomaly, hoci sa veľmi usilujem. Ak však pracujem podľa rovnice energie, uvedomujem si, že si môžem povedať „Áno!“ a s pomocou ďalších ľudí, ktorí vedia spraviť to, čo ja nedokážem, dosiahneme isté výsledky a ciele. Zvyčajne, keď som mimo diania a prác, no mám za sebou tím skvelých ľudí, pracujem vlastne menej a mám viac. V tomto prípade každý vyhráva, pretože každý je spokojný.

Mala som vo svojom živote obdobie, keď som musela rozhodnúť, komu umožním byť vo svojom tíme. Vpustila som však aj takých, ktorí tam nepatrili. Po tom, čo títo nesprávni jednotlivci opustili môj tím a teda aj môj život, veci sa stali hneď jasnejšími a pokojnejšími.

Je to také jednoduché. Ak sú ľudia vo vašom živote naladení na duchovnú energiu, ktorou vy rezonujete, potom ste na inom mieste. Toto je zákon vibrácie. Môj priateľ a mentor Bob Proctor to poňal veľmi dobre – nazval túto vibráciu „vysvetlenie rozdielnosti medzi mysľou a skutočnosťou, medzi fyzickými a nefyzickými svetmi“. Ja zase rada hovorím, že je to niečo medzi. Túto vec nemôžete vidieť, ale môžete ju cítiť. Hrá dôležitú úlohu v každej našej interakcii. Ak celý tím pracuje v správnej vibrácii, potom je všetko zosynchronizované.

A teraz zrozumiteľnejšie. Najsilnejšia energia vždy zvíťazí. Toto platilo, platí a aj platiť bude. Nezáleží na situácii, kto a čo je v hre, kde sa odohráva, pretože ktokoľvek ovláda energiu, ten ovláda aj celú spoločnosť. Silná však neznamená hlučná, dominantná, kontrolná a ani šialená. Silná znamená istá, jasná, motivujúca a plniaca svoju úlohu. Lepšia energia je odpoveďou pre naplnený život, pre presun od frustrácie k nádeji a pre blahobyt.

Rázna, istá, autentická, priama, pokorná, motivujúca, spoľahlivá, sebaistá – toto všetko je dobrá energia.

Optimizmus je poznanie, že viete vždy a za každých okolností nájsť riešenie. Hoci práve nemáte riešenie, viete, že niekde je a že je vašou povinnosťou vedieť ho nájsť a tešiť sa z neho. Ak by ste ho nenašli tu, musíte hľadať riešenie inde. Teraz je najvhodnejší čas na to, aby hľadanie bolo sprevádzané použitím energie a optimizmu, ktoré vychádzajú z vyššej sily a využívajú podporu a kolaboráciu celého tímu.

Toto je kľúč k životu, aký chcete mať a žiť. Viem to. Nielenže som si vytvorila život, po ktorom som túžila, ale tiež som sa stala jednou zo svetových vedúcich inštruktorov v oblasti budovania majetku. Pomáham niekoľkým tisícom ďalších ľudí žiť život, po ktorom túžia.

Vypracovala som túto metodiku, pretože ju sama potrebujem. Niekoľkokrát som bola odstrkovaná. Napriek týmto úderom však stále stojím pevne nohami na zemi a stále ďalej odovzdávam svoje skúsenosti z tejto oblasti.

Osobný zisk

Ako inštruktorka v oblasti budovania majetku zdieľam časť svojej vlastnej cesty, prevažne však z pozície moci a úspechu. Nedávno som bola prednášať na seminári v Austrálii a bola som veľmi prekvapená. Keď som poodhalila bolestivé a frustrujúce časti zo svojho života, energiu, ktorá bola v prednášajúcej miestnosti, bolo veľmi silno cítiť. Aj preto som sa rozhovorila o týchto a iných nepríjemnejších veciach, začala som pociťovať zvláštny ofenzívny tlak. Poslucháči boli ticho, sedeli na konci svojich sedadiel a hltali každé moje slovo.

Prestala som. „Čo sa deje?“

Postavil sa jeden mladý muž, vojak v krátkom rukáve a povedal:

„Loral, zopárkrát som vás už počul rozprávať, ale musím sa priznať, že som mal ten pocit, že všetko, čo máte, ste nadobudli veľmi jednoducho. Až teraz ste mi otvorili oči a pochopil som, že ste prešli neľahkou cestou, a to je veľmi povzbudivé.“

„Povzbudivé?“

„Áno,“ odpovedal. „Teraz viem, že to dokážem aj ja.“

Toto bol moment, keď som si uvedomila, že musím začať rozprávať ďalší príbeh. Príbeh o energii, poslaní, istote, viere a vodcovstve. Predchádzajúca séria kníh, ktoré som napísala pod názvom The Millionaire Maker, je zameraná na biznis a vodcovstvo. Táto kniha má podobný zámer. Tí, ktorí pochopia pravý význam vodcovstva, tiež pochopia, ako naplniť svoje životy extrémnym optimizmom a energiou. Verím, že ak budeme sami riadiť svoje vlastné životy, môžeme prežiť taký život, o akom snívame. Život v Áno! Energii.

Nedávne ekonomické udalosti poznačili mnoho ľudí, vrátane mňa. Nebolo to ľahké. Vždy je však cesta von a aj cesta na vrchol. Odišla som z kolísavého trhu a prechádzala touto recesiou s výraznejším ziskom ako stratami. Na tejto búrlivej ceste som zdolala niektoré prekážky a uistila som sa v niekoľkých pohľadoch.

Jeden z nich bol:

Rovnica energie

{ΔC+ [F(2C)*D] + G +T}S = ∞EOE∞

Ako som uviedla už v mojom liste na začiatku tejto knihy, táto rovnica si nevyžaduje matematiku. Používam síce písmená a symboly, v skutočnosti však slúžia len na lepšie zapamätanie si. Názov rovnice ∞EOE∞ má znaky nekonečna, ktoré v tomto prípade symbolizujú extrémny optimizmus a energiu, čím naznačuje, že táto rovnica poskytuje ich nekonečnú dávku.

Ako budete vidieť nižšie a aj v jednotlivých častiach tejto knihy, ktoré popisujú rovnicu a jej prvky, písmená a symboly predstavujú jednotlivé aspekty rovnice energie. Napríklad som použila grécke písmeno delta Δ, ktoré predstavuje „zmenu“ a vo vzorci po nej nasleduje písmeno C, ktoré symbolizuje „konverzáciu“ (conversation). Tým teda naznačujem, že v prvom rade je nevyhnutné urobiť zmenu v konverzácii a spôsobe života.

Rovnica energie je tvorená ôsmimi dôležitými činiteľmi, ktoré sú bližšie rozpísané v jej piatich častiach v nasledujúcom poradí:

1. časť: Celkový pohľad na rovnicu energie ako takú – ∞EOE∞

2. časť: (1) Ochota zmeniť konverzáciu (Conversation) aj spôsob života, ΔC

3. časť: (2) Nájdenie zdroja energie vo vyššej sile a prístup k viere (Faith), F

(3) Istota (Certainty) a

(4) Sebadôvera (Confidence), 2C

(5) Obnovené sústredenie na sny (Dreams), D

4. časť: (6) Prísľub zdieľať vrodené dary (Gifts), G

5. časť: (7) Podporujúci, pozitívny a motivujúci tím (Team), T

(8) Správna postupnosť (sequencing), osobitá technika robenia správnej veci v správny čas, S

S touto rovnicou môžete dosiahnuť najvyššie, extrémne stupne neustálej energie, ktorá bude vašou hnacou silou. Určite poznáte ľudí, ktorým sa všetko darí, dosahujú svoje ciele a sú veľmi šťastní. Zdá sa, že dokážu zvládnuť tisíce vecí, pričom sú šťastní, veselí a optimistickí. Myslíte si, že je to nemožné. Skutočnosť je však taká, že s touto energiou máte všetko na dosah. S rovnicou energie to dokážete aj vy.

Všetky časti rovnice energie vysvetľujem v nasledujúcich piatich častiach tejto knihy. Rozhodla som sa ich rozdeliť týmto spôsobom, pretože takto môžem každú časť rovnice dôkladne vysvetliť. Všetko, čo sa nachádza v rovnici, sa môže diať takmer súbežne, každá zložka je v súlade s tými ostatnými. Uvádzam ich v tomto poradí, pretože sa snažím postaviť tento vzorec čo najlogickejšie. Zistíte ale, že všetky zložky rovnice sa objavujú v každej časti.

Päť častí knihy je usporiadaných nasledovne:

– V prvej časti predstavujem myšlienku Áno! Energie spôsobom zdieľania – podobne ako v celej knihe – uvádzam príklady, ako som využila rovnicu energie na prekonanie rôznych životných prekážok. Keď som sa rozhodla, že napíšem o svojich skúsenostiach a objavoch, musela som sa spýtať kolegov na to, čo by oni chceli vedieť o mojom spôsobe a o mojej metodológii. Ich zvedavosť sa predovšetkým týkala psychológie. Väčšinu z nich zaujímalo, ako som sa dokázala znovu pozviechať po tom, čo som bola úplne na dne, ďalej chceli vedieť, ako dokážem nemyslieť negatívne, ako som sa vzdala negatívnych myšlienok a ako som dokázala nepripúšťať si neúspech. Tiež sa ma často pýtali na to, ako som zvládla zlúčiť moju prácu a spoločnosť s osobným životom, pričom som bola neustále stimulovaná a mala som vždy dostatok energie. Toto všetko sú dôvody, pre ktoré som sa rozhodla, že napíšem knihu a vydá ju Hay House. Chcem sa s vami podeliť o svoje osobné skúsenosti, preto knižku píšem týmto spôsobom. V prvej časti sa nachádza aj celkový súhrn a prehľad rovnice energie.

– Druhá časť je výhradne venovaná prvej zložke v rovnici – Zmene konverzácie – ΔC. Táto zložka si vyžaduje celú kapitolu, pretože ak zmeníte svoj postoj a chápanie, ako aj stotožnenie sa s Áno! Energiou, zistíte, že život sa veľmi zakladá na Áno! Energii.

– Tretia časť knihy sa zaoberá vierou, istotou, sebadôverou a snami [F(2C)*D], všetky tieto zložky sú označené v zátvorkách a v hranatých zátvorkách, pretože sú organicky zlúčené v rovnici.

– Štvrtá časť tejto knihy sa zameriava výlučne na dary, G. Áno! Energia je poháňaná našimi vlastnými darmi, preto musíme vo svojom vnútri objaviť mnoho vlôh a požehnaní a musíme ich správne využívať. Táto téma si zaslúži, aby jej bola venovaná samostatná kapitola, pretože hoci dary sú zdrojom, ktorý nás poháňa vpred, častokrát sú aj uhasené. Táto kapitola poukazuje na to, aby sme zmenili svoj spôsob života, aby sme neničili svoje najlepšie stránky a hodnoty, ktoré sme dostali do daru, tie, ktoré sú v našom vnútri.

– Piata časť obsahuje dve najdynamickejšie a preklenujúce zložky rovnice – tím a postupnosť {+ T}S – rovnako však obsahuje aj celkové zhrnutie vysvetlenia, ako môže pomôcť rovnica energie robiť menej a mať viac. Napriek tomu, že tím a postupnosť uvádzam nakoniec, neznamená to, že tieto dve zložky rovnice sú menejcenné. Ako som už uviedla predtým, všetky zložky rovnice platia súčasne a takmer súbežne, pričom tím a postupnosť sú ako kolesá auta. Tieto dve zložky rovnako ako kolesá na aute sú úplne dole, ale podporujú a riadia všetko, čo vaša Áno! Energia môže a dokáže spraviť.

Nakoniec som zrekapitulovala celú knihu presne tak, ako som to zvykla robiť pri všetkých mojich predchádzajúcich finančných knihách. Uvažovali sme, ako môžu sami dospelí alebo aj deti objaviť v sebe dar Áno! Energie, či to dokážete sami alebo s pomocou tých, ktorí ovplyvňujú naše životy.

Bez ohľadu na vašu aktuálnu situáciu a konečné ciele viem, že táto zmena nie je jednoduchá. Možno chcete a aj potrebujete podporu. Ako som sa už predtým zmienila, mám webovú stránku (veoutloud.com), na ktorej sa môžete bezplatne zaregistrovať a podeliť sa so svojimi pocitmi, skúsenosťami, ale aj problémami s rôznymi komunitami po celom svete, ktoré zdieľajú a venujú sa myšlienkam, ktoré sú v tejto knihe. Tieto komunity sú skvelou príležitosťou na to, ako sa môžete spojiť, prípadne aj nájsť svoj vlastný tím. Nie ste sami. A ani nebudete sami. Zakaždým môžete nájsť toľko (málo či veľa) povzbudenia a podpory, koľko potrebujete.

Som veľmi vďačná za možnosť zdieľať svoje zážitky a skúsenosti, rovnako ako aj svoje objavy a pohľady. Už sa teším na vaše myšlienky a postrehy. Dúfam, že sa mi podarí vtiahnuť vás do nového spôsobu

života, do novej konverzácie, čím vstúpite do extrémneho optimizmu a energie. Začnite už dnes čítať, pretože čím prv začnete, tým lepšie pre vás. Budete veľmi milo prekvapení, že o týždeň, mesiac až napokon rok po tom, ako ste začali čítať túto knihu, spozorujete zlepšenie v každej oblasti vášho života, pretože ste ho naplnili Áno! Energiou.

Koniec ukážky

Table of Contents

Obálka

Tiráž

Titulná strana

List od Loral